A BIZOTTSÁG 2255/2004/EK RENDELETE
(2004. december 27.)
a 800/1999/EK rendelet 16. cikkében foglaltak szerint a cukor harmadik országokba irányuló importja esetében a vámkezelés elvégzésének igazolásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukor piacának közös szervezéséről szóló, 2001. június 19-i 1260/2001/EK tanácsi rendeletre (1) és különösen annak 27. cikke (11) bekezdése első albekezdése második francia bekezdésének második mondatára,
mivel:
(1)
Az 1260/2001/EK rendelet 27. cikkének (5) bekezdése előírja, hogy a cukoripari termékek utáni export-visszatérítések a rendeltetési helytől függően eltérőek lehetnek, amennyiben ezt a világpiaci helyzet, vagy az egyes piacok különleges igényei szükségessé teszik.
(2)
A 2004/2005-ös gazdasági évre a fehércukor exportját érintő lefölözések és/vagy visszatérítések meghatározására vonatkozó folyamatos pályázati felhívásról szóló, 2004. július 19-i 1327/2004/EK bizottsági rendelet (2) 1. cikke néhány rendeltetési hely kivételével hasonló differenciálást ír elő. Az 1260/2001/EK rendelet 28. és 30. cikkében előírtak értelmében a fehércukor, nyerscukor, szirup és bizonyos más cukoripari termékek utáni export-visszatérítés - esettől függően kétheti vagy havi alapon történő - rögzítése hasonlóképpen kizár néhány rendeltetési helyet.
(3)
Az 1260/2001/EK rendelet 27. cikke (11) bekezdésének első albekezdése előírja, hogy a visszatérítés kifizetésére akkor kerül sor, amikor benyújtásra került az igazolás arra vonatkozóan, hogy a termékeket kivitték a Közösségből, illetve differenciált visszatérítés esetén, a termék megérkezett az engedélyen feltüntetett rendeltetési helyre, vagy ettől eltérő olyan rendeltetési helyre, amelyre a visszatérítést rögzítették.
(4)
A mezőgazdasági termékek után járó exportvisszatérítési rendszer alkalmazása közös részletes szabályainak megállapításáról szóló, 1999. április 15-i 800/1999/EK rendelet (3) 16. cikke felsorolja azon okmányokat, amelyek egy harmadik országban igazolják a vámkezelés elvégzését abban az esetben, ha a visszatérítési ráta a rendeltetési helytől függően különböző. E rendelkezés szerint a Bizottság - egyes meghatározandó konkrét esetekben - úgy határozhat, hogy a fenti cikkben említett igazolást egy meghatározott okmánnyal vagy bármilyen más módon adják meg.
(5)
A cukoriparban az exportműveleteket rendszerint londoni rendeltetésű FOB-szerződésekkel bonyolítják le Következésképpen a vásárlók a FOB-szakaszban visszaveszik a szerződésbe foglalt valamennyi kötelezettségüket, beleértve a vámkezelés elvégzésének igazolását is, anélkül, hogy a visszatérítés igazolás által feljogosított közvetlen kedvezményezettjei lennének. Az igazolás beszerzése a teljes exportált mennyiségre nézve egyes országokban jelentős igazgatási nehézségekkel járhat, ami miatt a tényleges exportált teljes mennyiség után járó visszatérítés kifizetése jelentős mértékben késhet vagy akadályokba ütközhet.
(6)
A cukoripar egyensúlyának megőrzése érdekében a 800/1999/EK rendelet 16. cikkében foglaltak szerint a cukor harmadik országokba irányuló importja esetében a vámkezelés elvégzésének igazolásáról szóló, 2004. január 9-i 40/2004/EK bizottsági rendelet (4) meghatározza azon lehetséges igazolásokat, amelyek garanciát adnak arra, hogy a terméket harmadik országba importált terméknek tekintsék.
(7)
Mivel közeledik a 40/2004/EK rendelet 2004. december 31-i lejárata, ugyanakkor az igazgatási nehézségek és azok piaci hatásai továbbra is fennállnak, újból meg kell határozni az eltérő rendeltetési helyek elfogadható igazolásait a 2005. január 1-jétől végrehajtandó exportokra vonatkozóan.
(8)
Mivel eltérő intézkedésről van szó, alkalmazási időszakát korlátozni kell.
(9)
Az e rendeletben meghatározott intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1260/2001/EK rendelet 27. cikke értelmében végrehajtott exportok, és azon exportok esetében, ahol az exportőr nem tudja bemutatni a 800/1999/EK rendelet 16. cikke (1) és (2) bekezdésében felsorolt igazolásokat, a termék - az említett 16. cikktől eltérően - a következő három okmány felmutatása ellenében tekinthető harmadik országba importáltnak:
a)
a szállítólevél másolata;
b)
az érintett harmadik ország hivatalos szerve, vagy a rendeltetési országban egy tagállam hivatalos szerve, vagy a 800/1999/EK rendelet 16a-16f cikkei értelmében jóváhagyott nemzetközi ellenőrző és felügyelő szerv által kiállított kirakodási tanúsítvány, amely igazolja, hogy a termék - a tanúsítványt kiállító szervek vagy társaságok tudomása szerint - elhagyta a kirakodási helyet, vagy legalábbis nem rakodták be újra, újabb exportálás céljából;
c)
a kifizetést tanusító igazolás, vagy a Közösségben elismert közvetítők által kiállított banki okmány, amely igazolja, hogy a szóban forgó exportnak megfelelő kifizetés az exportőr náluk nyitott számláján jóváírásra került.
(2) A 800/1999/EK rendelet 20. cikkének végrehajtására vonatkozóan a tagállamok figyelembe veszik az e cikk (1) bekezdésében meghatározott rendelkezéseket.
2. cikk
Ez a rendelet 2005. január 1-jén lép hatályba.
2005. december 31-ig alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 27-én.